Gennembrud: ubegrænset ren energi

“The power of the sun in the palm of my hand”. Sådan siger Doktor Otto Octavius i filmen Spider-Man 2 fra 2004, hvor han arbejder på en fusionsreaktor, hvor han udnytter de samme processer, der foregår i solen, til at skabe ubegrænset, ren energi. Desværre går meget galt for doktoren, som ender sit liv som superskurk, men hans fusionsdrøm er måske ved at blive til virkeligheden udenfor tegneserieverdenen.

I hvert fald har amerikanske forskere opnået et gennembrud i søgningen efter ren energi i ubegrænsede mængder. Det skriver Berlingske.

En gammel drøm

De amerikanske forskere er lykkedes med at få en energigevinst ud af en særlig fusionsreaktion. Med andre ord er det lykkedes dem at skabe mere energi, end de brugte. Og det tænder drømmen om energiproduktion helt uden CO2-udledning og i ubegrænsede mængder.

“Hvis dette bekræftes, er vi vidner til et historisk øjeblik,” siger videnskabsforfatteren Arthur Turell til den britiske finansavis Financial Times.

Siden 1950erne har fysikere forsøgt at udnytte fusionsreaktionerne, som skaber Solens energi, men indtil nu er det ikke lykkedes at få mere energi ud af fusionen, end den selv forbruger.

Nu har forskere på det statslige Lawrence Livermore National Laboratory i Californien på den amerikanske vestkyst imidlertid i løbet af de seneste to uger formået netop det. Det er sket ved en lukket fusion, hvor man bombarderer en lille kugle af brintplasma med verdens største laser.

Skabte mere energi, end de brugte

Det er ikke nogen lille energigevinst, der gemmer sig i fusionsenergi. Forskerne producerede 2,5 megajoule energi, mens de kun brugte 2,1 megajoule energi i de lasere, som skabte processen. Det svarer til, at de har skabt 120 procent af den brugte energi, udtaler forskerne til den britiske avis.

Meget mere vil forskerne dog ikke fortælle, da daten stadig er ved at blive analyseret, men de bekræfter i Financial Times, at der har været et stort gennembrud.

Gennembruddet kommer midt i en tid, hvor der er behov for at gentænke på energiforbrug og energikilder. Ikke kun på grund af klimakrisen, men også på grund af den energikrise, store dele af verden er blevet kastet ud i som følge af Ruslands krig i Ukraine.

Metoden bruger brint i skabelsen af energi. Processen udleder ikke CO2 og efterlader ikke radioaktivt affald, der skal graves ned. En lille kop med brintbrændsel kan teoretisk levere energi til at holde en husstand kørende i hundredvis af år.

Gennembrud: ubegrænset ren energi